Y tek xa napon yan ri nimakꞌij pascua,
ri Jesús retaman chic cꞌa chi napon yan ri hora riche (rixin) chi Riyaꞌ ntel el waweꞌ chuwech re ruwachꞌulef y nitzolin chilaꞌ chicaj riqꞌui ri Dios,
ri Rutataꞌ.
Ri Jesús sibilaj cꞌa ye rajowan pe quinojel ri can ye riche (rixin) chic Riyaꞌ ri yecꞌo waweꞌ chuwech re ruwachꞌulef,
y can achiꞌel ye rajowan pe,
can quecꞌariꞌ xuqꞌuis pa ruwiꞌ.
Ri Jesús y ri rudiscípulos quichapon cꞌa waꞌin.
Yacꞌa ri Judas Iscariote,
ri rucꞌajol ri jun achi ri Simón rubiꞌ,
nisamej chic cꞌa ri itzel winek pa ránima,
y yacꞌariꞌ ri nibin chare chi tujachaꞌ ri Jesús.
Y astapeꞌ ri Jesús can retaman wi chi ronojel jachon pa rukꞌaꞌ ruma ri Dios ri Rutataꞌ,
y chiriꞌ riqꞌui ri Dios petenak wi y chiriꞌ chic nitzolin wi el;
pero ma riqꞌui wi riꞌ Riyaꞌ ma xupokonaj ta xuyaꞌ ca ri ruwaꞌin y xyacatej pe.
Riyaꞌ xrelesaj cꞌa ca ri tziek ri ruyaꞌon chrij,
xberucꞌamaꞌ pe jun toalla,
y xuxim xerupan.
Cꞌacꞌariꞌ xuyaꞌ chukaꞌ yaꞌ chupan jun palangana y xuchop ruchꞌajic ri caken chiquijujunal ri rudiscípulos y nusulaꞌ cꞌa ri caken riqꞌui ri toalla ri ruximon xerupan.
Yacꞌa tek xapon riqꞌui ri Simón Pedro riche (rixin) chi nuchꞌej ri raken,
ri Pedro xubij chare ri Jesús:
Ajaf,
¿can nachꞌej cꞌa chukaꞌ waken riyin?
xchaꞌ.
Y ri Jesús xubij cꞌa chare ri Pedro:
Re nchꞌej re iwaken wacami,
ma jane cꞌa nikꞌax ta chiwech achique ruma tek nben.
Pero can xtikꞌax cꞌa chiwech ri más chkawech apo.
Yacꞌa ri Pedro xubij:
Riyin ma jubaꞌ xtinyaꞌ ta kꞌij chi can yit cꞌa riyit yachꞌajo re waken,
xchaꞌ.
Y ri Jesús xubij cꞌa chare:
Wi man cꞌa nayaꞌ ta kꞌij riche (rixin) chi nchꞌej ri awaken,
xa ma yit ta chic nudiscípulo cꞌa riꞌ,
xchaꞌ ri Jesús.
Rumacꞌariꞌ ri Simón Pedro xubij chare ri Jesús:
Ajaf,
wi queriꞌ,
man cꞌa xaxu (xaxe) ta wi re waken nachꞌej,
xa can tachꞌajaꞌ cꞌa chukaꞌ re nukꞌaꞌ y re nujolon (nuwiꞌ),
xchaꞌ ri Pedro.
Pero ri Jesús xubij chare:
Ri ruchꞌajchꞌojsan chic riꞌ,
xaxu (xaxe) wi cꞌa ri raken ri rajawaxic chi nuchꞌej,
ruma riyaꞌ can chꞌajchꞌoj chic.
Riyix can yix chꞌajchꞌoj chic,
astapeꞌ ma chiꞌiwonojel ta,
xchaꞌ ri Jesús.
Riyaꞌ xubij cꞌa queriꞌ,
ruma can retaman achique ri xtijacho el riche (rixin) pa quikꞌaꞌ ri winek.
Y rumariꞌ tek xubij:
Ma chiꞌiwonojel ta yix chꞌajchꞌoj.
Y tek ri Jesús ruchꞌajon chic cꞌa caken ri rudiscípulos,
xberucꞌamaꞌ chic cꞌa pe ri tziek ri relesan ca chrij,
xbetzꞌuyeꞌ chic pa mesa y xubij cꞌa:
¿Xkꞌax chiwech achique ruma tek riyin xinchꞌej ri iwaken?
Riyix nibij Katijonel y Kajaf chuwe.
Can utz wi ri nibij,
ruma can yin wi.
Y ruma wi riyin ri Itijonel y ri Iwajaf xinchꞌej ri iwaken,
can queriꞌ cꞌa chukaꞌ tibanaꞌ riyix.
Man cꞌa tipokonaj ta nichꞌajlaꞌ iwaken chiꞌiwachibil iwiꞌ.
Riyin xincꞌut yan cꞌa ca chiwech.
Can achiꞌel cꞌa ri xinben riyin iwuqꞌui riyix,
queriꞌ chukaꞌ tibanaꞌ riyix quiqꞌui ri nicꞌaj chic.
Can kitzij cꞌa nbij chiwe:
Ma ya ta ri mozo ri más nim rukꞌij que chuwech ri rupatrón;
ni ma ya ta ri jun ri nitak,
ma ya ta chukaꞌ riꞌ ri más nim rukꞌij que chuwech ri takayon riche (rixin).
Wi riyix can xiwetamaj cꞌa ca ronojel reꞌ y can niben cꞌa re xiwetamaj,
can jabel cꞌa ruwaꞌikꞌij.